Directorul Serviciului Public Judeţean Salvamont Maramureş, Dan Benga a anunțat că un tânăr ucrainean în vârstă de 22 de ani care a trecut graniţa în România prin Munţii Maramureşului a fost recuperat, marţi, 19 martie, de salvamontişti, în urma unei operaţiuni de salvare.
Tânărul a fost găsit în stare critică, la minus 9 grade Celsius.
"Tânărul ucrainean a fost găsit, desculţ, nemâncat, fără provizii, slab echipat. Salvatorii montani i-au acordat primul ajutor, i-au dat ceai cald şi sandvichuri, l-au echipat şi împreună cu poliţiştii de frontieră de la ITPF Sighetu Marmaţiei îl coboară şi îl pregătesc în vederea extracţiei cu elicopterul", a spus Dan Benga.
Conform acestuia, temperatura pe munte în momentul găsirii tânărului a fost de minus 9 grade Celsius, iar acesta se afla într-o stare critică.
"Colegul meu care l-a găsit i-a tras mănuşile personale în picioare. Era cu ciorapi subţiri lipiţi de piele, iar picioarele sunt degerate. Elicopterul ajunge în 12 minute la ei să îl extragă. Sper sa le permită extracţia, plafonul (de nori n.red.) şi vremea", a mai adăugat Dan Benga.
Tânărul a fost găsit pe fâşia de graniţă dintre România şi Ucraina la aproximativ 1.800 metri altitudine.
Directorul Salvamont a mai precizat că de la începutul lunii ianuarie au fost executate 25 de operaţiuni de salvare persoane în afara domeniului schiabil, printre care şi cetăţeni ucraineni care au trecut graniţa în România pentru a nu fi recrutaţi şi trimişi pe front.